Illés Bence: Újrakezdés

plasztikszárnyas angyalok szándékot és

jóakaratot nélkülözve ledobtak túrázzunk

kicsit – mondták és becsukva felettünk az

ajtókat, mindegyiken egy felirat;

itt úgysem jutsz át, szó, ami szó

magunkra hagytak, most pedig tűzeső

koppan felettünk, szemetelve, majd

egyre sűrűbben – úgysem érint, kár

törődni vele – gondoltuk és tévedtünk

és eltalált, és valami elveszett lényünkből,

talán ijedtek lettünk hirtelen

nem kapunk levegőt, kezdődik

a versenyfutás – ki kell jutnunk

bakot tartok neki, és ő hosszasan szenvedve

becsületben kinyitja az ajtót, távozna – azonban

visszaesik mellém, akár egy groteszk videojátékban

nincs idő vitára, próbáljuk újra

bakot tartok neki és ő hosszasan szenvedve

kinyitja és megtartja az ajtót – feljutottunk

talpunk alatt roppan a hó, ami furcsa – poklunkban

nem szoktunk ilyesmihez, azonban itt és most

felkerültünk a purgatóriumba – viszonylag hamar

szeles-delejes álomkép, hogy egyszer újból

mennyben leszünk - ahonnan letaszíttattunk

a tortúra emlékképei még itt- ott felsejlenek

a veszteség megmaradt, nem létezünk úgy,

ahogy korábban és ez fáj, hamar kitapasztaljuk

a hely természetét, ha veszekszünk, feljebb megy

a föld azonban ott nincs ajtó – összenyom padló - plafon

ha elvagyunk, ringatózva céltalan mintha

süllyedne a föld felsejlenek ajtók, azonban

bizonytalan, ennyire könnyű nem lehet,

csak átmenve egyiken és kész – képtelenségnek hangzik,

lehet, hogy ezért működhet mégis,

rászánjuk magunkat, és egy-egy ajtón

belépve egymást találjuk, a többi pusztaság

virág nyílik, épen tartó épület sehol, hát

akkor kezdődhet az újjáépítés